ওয়েব ডেস্ক : খাস কলকাতায় আক্রান্ত প্রতিবাদী। বাড়ির সামনে মদের আসরের প্রতিবাদ করেছিলেন। পিটিয়ে শাস্তি দিল পাড়ারই ছেলেরা। বাঁচাতে গিয়ে আক্রান্ত হন তাঁর স্ত্রী ও ছেলেও। ২৪ ঘণ্টা এই খবর সম্প্রচারের পর দুই অভিযুক্ত সোনা গায়েন ও শঙ্কর দাসকে গ্রেফতার করেছে গড়ফা থানা।   চোখের কোণে জমাট রক্ত। ঝাপসা দৃষ্টি। গড়ফার ১৬B গার্ডেন রোডের কল্যাণেশ্বর গাঙ্গুলি। তিনি সুনাগরিক হওয়ার পুরস্কার পেয়েছেন। ছেলে কৌস্তব বৈদ্যুতিন সংবাদমাধ্যমে কাজ করেন। রাত করে ফেরেন। বুধবার রাতে বাড়ির বাইরে দাঁড়িয়ে ছেলের অপেক্ষায় ছিলেন প্রৌঢ়। কাছেই বসেছিল মদের আসর। সঙ্গে অশ্লীল ভাষায় হইহুল্লোর। প্রতিবাদ করলে প্রথমে অকথ্য গালিগালাজ। তারপর রাস্তায় ফেলে মারধর। বাঁচাতে গিয়ে আক্রান্ত হন ছেলেও। অভিযুক্তরা এলাকারই বাসিন্দা। সকলেই চেনেন। তাদের নেতাকে চিহ্নিত করেছেন আক্রান্ত ব্যক্তি। আতঙ্ক ছড়িয়েছে এলাকাবাসীর মধ্যে। ২৪ ঘণ্টার প্রতিনিধির ফোন পেয়ে আক্রান্ত ব্যক্তির বাড়িতে গিয়ে দেখা করেন স্থানীয় কাউন্সিলর।   প্রতিবাদীর মার খাওয়া এ রাজ্যে নতুন নয়। প্রশ্ন উঠছে এবার কি সরব হবেন এলাকাবাসী? সক্রিয় হবে কি পুলিস? পুকুর পাড়ে কি মদের আসর বন্ধ হবে? নাকি যেমন চলছে তেমনই চলবে? মাঝে মধ্যে মুখ খুলে মার খাবে কল্যাণেশ্বর বাবুর মতো কেউ কেউ।